1.

Predkladacia správa

Návrh Opatrenia Národnej banky Slovenska o analýze rizík súvisiacich s bezpečnosťou prevádzkových priestorov bánk a pobočiek zahraničných bánk bol vypracovaný ako právny predpis v zmysle splnomocňovacieho ustanovenia § 38a odseku 4 zákona č. 483/2001 Z. z. o bankách a o zmene a doplnení niektorých zákonov v znení zákona č. 69/2005 Z. z., ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov, ktoré nadobudne účinnosť 1. januára 2006.
Opatrenie po prvýkrát upravuje obsah rizikovej analýzy, ktorú majú vypracovať banky a pobočky zahraničných bánk s cieľom vytvoriť lepšie predpoklady pre ochranu ich obchodných miest najmä pred lúpežnými prepadnutiami.
Predkladaný návrh opatrenia sa opiera o analýzu, ktorú vypracovala Asociácia bánk v súvislosti s novou úpravou v § 38a zákona o bankách, prijatou zákonom č. 69/2005 Z. z.. Návrh opatrenia bol pred vnútorným pripomienkovým konaním v rámci Národnej banky Slovenska prerokovaný so Sekciou legislatívy a vonkajších vzťahov Ministerstva vnútra SR a Asociáciou bánk, pričom pripomienky oboch strán sú v ňom zohľadnené. Niektoré pripomienky Asociácie bánk, ktorých obsah bol v priamom protiklade s uplatnenými pripomienkami Sekcie legislatívy a vonkajších vzťahov Ministerstva vnútra SR, však nemohli byť v návrhu opatrenia zohľadnené.
Po vyhodnotení vnútorného pripomienkového konania v Národnej banke Slovenska bol predkladaný návrh opatrenia NBS opätovne prerokovaný a odsúhlasený s odborom ochrany a bezpečnosti NBS a odborom legislatívnym a právnym.
	Predkladaný návrh opatrenia nevyžaduje konzultáciu s Európskou centrálnou bankou.